
RAPORT 

  asupra propunerii legislative privind 

regimurile matrimoniale
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind  regimurile matrimoniale, trimisă cu adresa  Pl-x 584 din 18 septembrie 2007, înregistrată sub  nr. 31/974 din   19  septembrie 2007.    

Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 10  septembrie 2007.

Comisia pentru egalitate de  şanse pentru femei  şi bărbaţi,  a avizat  favorabil propunerea  legislativă, conform avizului  nr.37/426 din 5 noiembrie 2007.
Comisia  pentru drepturile  omului, culte şi problemele minorităţilor naţionale, a avizat  negativ propunerea legislativă, conform avizului nr.25/608 din 19 septembrie 2007.
Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 337 din 14 martie 2007.

Guvernul, prin punctele de  vedere transmise cu  adresele nr. 774 din 29 martie 2007, respectiv 576/DRP din 9  februarie 2009,  nu susţine adoptarea  propunerii legislative.

Iniţiativa legislativă supusă dezbaterii are ca obiect de reglementar relaţiile patrimoniale dintre  soţi în timpul  căsătoriei, propunând totodată şi  abrogarea prevederilor art.29-36, Secţiunea a  2 –a Drepturile şi  obligaţiile patrimoniale ale soţilor din Codul  familiei, cu  modificările  şi  completările  ulterioare. Potrivit acestei reglementări, viitorii  soţi pot  alege, înaintea încheierii  căsătoriei, unul  din 
 următoarele  tipuri de regimuri  matrimoniale convenţionale: regimul separaţiei   de bunuri, participarea la  achiziţii sau regimul comunităţii convenţional. Necesitatea reglementării este motivată de faptul că prevederile Codului familiei în domeniu nu  mai  corespund contextului economic şi  social actual  din România.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat propunerea legislativă susmenţionată în şedinţa din  7 aprilie  2009, ocazie cu care au considerat că, dincolo de oportunitatea dezbaterii acestei iniţiative legislative şi pentru evitarea excesului de reglementări succesive, adoptarea acestei propuneri nu se justifică întrucât Ministerul Justiţiei şi Libertăţilor  Cetăţeneşti a elaborat deja proiectul noului Cod civil, care se află în dezbaterea Parlamentului şi care reglementează situaţia  regimurilor  matrimoniale. 

La lucrările Comisiei a participat, în calitate de invitat, din partea Ministerului Justiţiei şi Libertăţilor Cetăţeneşti, doamna Rodica Constantinovici – secretar de stat. 
Din numărul total de 25 membri ai Comisiei juridice, de disciplină şi imunităţi au participat la dezbateri 15 deputaţi.



În urma examinării propunerii legislative, membrii Comisiei au hotărât, cu unanimitate de voturi, să propună plenului Camerei Deputaţilor, respingerea  propunerii legislative privind regimurile matrimoniale .

             
În raport cu obiectul şi conţinutul său, propunerea legislativă  face parte din categoria legilor organice. 
                          PREŞEDINTE,                                        SECRETAR, 

                           Daniel BUDA                                Gabriel ANDRONACHE

